El Poble Espanyol, a ritme de blues les nits dels dijous d’estiu | Barcelona Cultura
Dijous a les 21.00 h
El cicle celebra la sisena edició amb les millors bandes del panorama nacional, que tocaran a l’aire lliure.
La sisena edició de les Nits de Blues al Poble Espanyol va començar a finals de juny i, durant la majoria de dijous d’estiu, han anat pujant sobre l’escenari les bandes de blues més destacades del panorama nacional. El públic ha pogut gaudir de la música de The Traitors i The Red & the Rotten, que formaven part del programa del Festival de Blues de Barcelona, així com The Flat Pack, Wax & Boogie i Womblues. Ara només queden tres concerts, que tancaran l’agost i, amb ell, el cicle. En un entorn privilegiat, sense cotxes i a l’aire lliure, podreu escoltar des del blues més melòdic fins als estils més ballables, interpretat per bandes de casa nostra que, a través de la seva passió, faran les delícies dels amants de la bona música de totes les edats.
El dia 15 d’agost hi tindrem una gran combinació: Chino & The Big Bet, i Sax Attack. Són formacions que han girat per tot Espanya i Europa amb els seus ritmes ràpids. Dijous, 22 d’agost, serà el torn del grup The Ramblers, grans amants del blues més clàssic. El cicle Nits de Blues es tancarà el dia 29 d’agost amb un concert molt especial de la banda Room 69, que combina blues, country i swing per animar el públic, siguin on siguin. Totes les actuacions es fan a partir de les 21.00 hores al Poble Espanyol.
Les entrades anticipades per residents tenen un preu de 5,50 euros, mentre que els no residents podran accedir als concerts amb l’entrada del Poble Espanyol. Podeu adquirir les entrades a la plataforma Pleisure.